Torek, 21. september 2010

P7_TC1-COD(2009)0108

Stališče Evropskega parlamenta sprejeto v prvi obravnavi dne 21. septembra 2010 z namenom sprejetja Uredbe (EU) št. …/2010 Evropskega parlamenta in Sveta o ukrepih za zagotavljanje zanesljivosti oskrbe s plinom in o razveljavitvi Direktive Sveta 2004/67/ES

(Ker je bil dosežen sporazum med Parlamentom in Svetom, je stališče Parlamenta enako končnemu zakonodajnemu aktu, Uredbi (EU) št. 994/2010.)

Torek, 21. september 2010

PRILOGA

Izjava Komisije o dolgoročnih ukrepih za zanesljivost oskrbe, vključno z raznolikostjo virov in poti za oskrbo s plinom, regionalnem sodelovanju in mednarodnem sodelovanju na področju energetske učinkovitosti

Komisija poudarja, da je raznolikost virov in poti za oskrbo s plinom ključnega pomena za Unijo, da se izboljša zanesljivost oskrbe s plinom v posameznih državah članicah in v Uniji kot celoti.

Ob priznavanju, da obstaja potreba po razvoju dolgoročne strategije za zanesljivost oskrbe s plinom, bo Komisija do konca leta 2010 sprejela celovit sveženj ukrepov o energetski infrastrukturi, pri čemer bodo ocenjene prednostne naloge za razvoj plinskih infrastruktur v prihajajočih desetletjih in napredek, dosežen pri prednostnih nalogah, določenih v drugem strateškem energetskem pregledu. Sveženj ukrepov o energetski infrastrukturi bo določil sredstva in ukrepe za spodbujanje naložb v plinsko infrastrukturo, vključujoč zlasti raznolikost poti za oskrbo, integracijo plinskih otokov, obrate za utekočinjeni zemeljski plin (NTP) ter skladiščne zmogljivosti.

Komisija podpira tudi tesno sodelovanje vseh zainteresiranih strani na vseh ravneh – držav članic, neodvisnih regulativnih organov, plinske industrije in potrošnikov – ki se je razvilo v okviru regionalnih pobud. Komisija bo leta 2010 objavila sporočilo o regionalnih pobudah in tako predložila smernice, kako najbolje doseči napredek in naprej razvijati obstoječe pobude za regionalno sodelovanje. Tesno regionalno sodelovanje je ključnega pomena za dosego popolnega delovanja notranjega energetskega trga. Sporočilo o regionalnih pobudah bo vsebovalo predloge za skupne cilje in najboljše prakse.

Komisija priznava tudi, da ima energetska učinkovitost pomembno vlogo pri zagotavljanju dolgoročne energetske varnosti. Komisija bo še naprej razvijala tesno sodelovanje s tretjimi državami tako, da bo v okviru Mednarodnega partnerstva za sodelovanje glede energetske učinkovitosti in bilateralnih dogovorov spodbujala energetsko učinkovitost z izmenjavo podatkov o strategijah za varčevanje z energijo, raziskavami v zvezi z energetsko učinkovitimi tehnologijami in skupnim izvajanjem najboljših praks.

Izjava Komisije o konkurenci glede na uvodno izjavo 45

Komisija meni, da se uvodna izjava 45 v zvezi z izkrivljanjem konkurence nanaša na vse vrste omejevanja konkurence, vključno z restriktivnimi klavzulami v pogodbah, na primer klavzulami o destinaciji.

Komisija tudi potrjuje, da bo uporabo člena 101 PDEU pri pogojih iz uvodne izjave 45 po potrebi izvajala Komisija oziroma eden ali več izmed organov, pristojnih za konkurenco v državah članicah, v skladu z določbami Uredbe Sveta (ES) št. 1/2003 z dne 16. decembra 2002 o izvajanju pravil o konkurenci, določenih v členih 81 in 82 Pogodbe (1).

(1) UL L 1, 4.1.2003, str. 1.